बिहार: गया में 16 साल की छात्रा का गला काटकर मर्डर, एसिड से जलाया चेहरा, पुलिस के खिलाफ सड़क पर उतरे लोग  
पुलिस पर लापरवाही का आरोप
छात्रा का गला काटकर मर्डर
28 दिसंबर को हुई थी लापता
छात्रा 28 दिसंबर को लापता हुई थी. परिजन बुनियादगंज थाने में शिकायत दर्ज कराने गए, लेकिन पुलिस ने इसे गंभीरता से नहीं लिया और तीन-चार दिन तक कोई एफआईआर दर्ज नहीं की. चार जनवरी को छात्रा के लापता होने का मामला दर्ज किया गया. इसके बाद छह जनवरी को छात्रा का शव मिला. छात्रा का सिर उसके धड़ से अलग था. पहचान मिटाने के लिए छात्रा का चेहरा एसिड से जला दिया गया था. इसके साथ ही उसकी छाती को तेज धारदार हथियार से रेता हुआ था. 
वजीरगंज कैंप के डीएसपी अभिजीत सिंह ने कहा कि पीड़ित परिवार जांच में पुलिस का सहयोग नहीं कर रहा है. उन्होंने कहा कि मृतक की बहनों ने बताया कि वह 31 दिसम्बर को वापस घर लौटी थी. लेकिन मां-पिता पुलिस को कुछ भी नहीं बता रहे हैं. उन्होंने कहा कि बुधवार की शाम फिर पीड़ित परिवार से मिलकर खुद मामले की तह तक जाने का प्रयास किया.
सिंह के मुताबिक हत्या के पहले बलात्कार की पुष्टि मेडिकल जांच रिपोर्ट से ही संभव हो पाएगी. उन्होंने कहा कि कई लोगों से पूछताछ की गई है. हालांकि, मामले में अभी किसी की गिरफ्तारी नहीं हुई है. 
वहीं गया में सीनियर पुलिस अधिकारी राजीव मिश्रा के मुताबिक 31 दिसंबर को जब छात्रा अपने घर लौटी थी तो उसके पिता ने उसी रात करीब 10 बजे एक युवक के साथ उसे भेजा था. वह युवक उनके परिवार का जानकार था. उस युवक को हिरासत में ले लिया गया है, लेकिन उसने छात्रा की हत्या में शामिल होने की बात नहीं कबूली. लेकिन उसके कॉल रिकॉर्ड्स से यह अंदेशा लग रहा है कि वह संदिग्धों के संपर्क में था.